M. Fronc, minister školstva SR: (2003-11-06):
Návrh zákona vychádza aj z potreby legislatívne zosúladiť financovanie regionálneho školstva s reformou a s decentralizáciou verejnej správy tak, ako sú už v legislatívnom konaní k dátumu 1. január 2004. Chcem povedať, že v súčasnosti je financovanie škôl a školských zariadení administratívne veľmi náročné, neprehľadné a pri súčasnom stave sú aj finančné prostriedky zo štátneho rozpočtu využívané často neefektívne. V prvom rade by som rád zdôraznil, že tento návrh dôsledne oddeľuje financovanie prenesených kompetencií predstavovaných zriaďovateľskou pôsobnosťou obcí a vyšších územných celkov školám od financovania originálnych kompetencií predstavovaných zriaďovateľskou pôsobnosťou obcí a vyšších územných celkov k verejným školským zariadeniam a starostlivosťou o objekty škôl. Základné princípy navrhovaného zákona sú: Zavádza normatívne financovanie, kde nositeľom finančných prostriedkov sa stáva žiak alebo študent, pričom toto financovanie rešpektuje špecifiká. To znamená, normatív sa skladá z dvoch častí, zo mzdového normatívu a prevádzkového normatívu. Prevádzkový normatív zohľadňuje jednak druh, typ školy, veľkosť školy, ale zohľadňuje napríklad aj klimatické pásmo, v ktorom sa škola nachádza. Myslím si, že takýto normatív lepšie zodpovedá skutočným výdavkom potrebným na financovanie škôl a školských zariadení. Financovanie podľa nového návrhu zákona sa má uskutočňovať na základe presného nápočtu podľa normatívov s tým, že zberateľom podkladov z približne 3,5-tisíca škôl a ďalšieho približne rovnakého počtu školských zariadení budú krajské školské úrady. Krajský školský úrad v návrhu zákona nemá kompetenciu prerozdeliť iným spôsobom finančné prostriedky vypočítané na základe normatívov. Túto kompetenciu v istom obmedzenom rozsahu, aby zohľadnil zvláštnosti vo svojej zriaďovateľskej pôsobnosti, má jedine zriaďovateľ. Takisto v súvislosti s tým, aby nenastali veľké otrasy v prípade jestvovania škôl, zavádza sa prechodné obdobie, kde školy počas troch rokov majú na základe vypočítaného normatívu časť percentuálnu, tzv. garantované minimum. Inými slovami, aby sa nestalo to, že školy, ktoré dnes dostávali pomerne veľký objem peňazí nad predpokladaný normatív, nepadli naraz s finančnou sumou, aby sa mohli situácii, ktorá takto vznikne, postupne prispôsobiť. Tento navrhovaný zákon súčasne zavádza veľmi jasné a transparentné pravidlá v tom zmysle, že každá škola po vyjdení ďalšieho legislatívneho predpisu, nariadenia vlády o financovaní bude môcť dopredu poznať, alebo odhadnúť rozsah finančných prostriedkov, ktoré na budúci rok dostane. Za veľmi dôležité pokladám aj to, čo sa stáva prvýkrát, že v zákone je garancia, že finančné prostriedky na žiaka, opakujem na žiaka, sa budú zvyšovať každý rok o mieru inflácie. Týmto je vlastne zabezpečené, že prostriedky idúce na žiaka v štátnom rozpočte medziročne nepoklesnú. Pani poslankyne a páni poslanci, myslím si, že zákon, ktorý predkladám, zakladá naozaj jasné pravidlá, zakladá spravodlivé financovanie, umožní poriadok a dúfam, že aj odstráni tie problémy, s ktorými sa denne stretáva nielen, samozrejme, ministerstvo školstva, ale aj celá spoločnosť, ktorú traumatizuje skutočnosť, že sa často dopočúvame, že tá a tá škola nemá dostatok finančných prostriedkov na svoje fungovanie. Na základe tohto zákona bude môcť zriaďovateľ sa rozhodnúť v tom, akým spôsobom upraví vo svojej pôsobnosti fungovanie škôl a školských zariadení, čiže bude to závisieť vyslovene od zriaďovateľa, či urobí redukciu škôl, malé školy dá spolu, alebo či jednoducho bude niektoré ďalšie školy otvárať. Bude to vyslovene v kompetencii zriaďovateľa. Pán predsedajúci, skončil som. Z. Martináková, podpredsedníčka NR SR: Ďakujem, pán minister. Prosím predsedu výboru pre vzdelanie, vedu, šport a mládež, kultúru a médiá pána poslanca Ferdinanda Devínskeho, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru. Nech sa páči, pán poslanec.